Rubriek: Die drumpel | Weg
Dis kalm rondom die monding van die Tejorivier. Die Tejo ontspring 3 000 km vroeër in Spanje en ontmoet hier in Lissabon, Portugal, die Atlantiese Oseaan. 'n Mens kan die seewater ruik waar ons by 'n kafee in 'n skaduryke straatjie wegkruip van die somerhitte en massas toeriste. In die verte blaas 'n plesierboot toeter voordat hy sy besending van oorwegend pensioentrekkers verder suid vervoer na die warmer waters van die Kanariese Eilande en Madeira. "Goeie vintage," prys ek die glas in my hand voordat ek en Tom glase klink en ek nog 'n groot sluk van my yskoue bier vat.
"Waarom Portugal?" vra Tom later. Hy is 'n pêl van 'n pêl wat ek die eerste keer ontmoet terwyl hy in Lissabon kom vakansie hou. My antwoord is dieselfde as op sy vorige vraag oor waarom ek en my vrou hierheen getrek het.
"Vir die avontuur," antwoord ek, vat nog 'n sluk en probeer die glas netjies in sy nat voetring op die papiertafeldoek terugplaas. Twee jong rooigebrande vroue kom met hulle wieltassies oor die wit en grys keistene aangesukkel. Hulle hou stil, beduie vir mekaar iets op 'n foonskerm en loop dan verder die bult op.